google/wiki40b huggingface dataset:
HIM

HIM er en finsk Love Metal-gruppe, som ble dannet i 1991 av vokalist Ville Valo, gitarist Mikko Viljami «Linde» Lindström og bassist Mikko Henrik Julius «Mige» Paananen. HIM er det første og eneste finske rockebandet som har solgt til gull i USA.
Bandet kalte seg His Infernal Majesty i begynnelsen, men det var aldri alvorlig ment.  De kalte seg også HER i USA en stund ettersom et annet band allerede het HIM i USA.

Biografi

HIM startet som et coverband av artister som Type O Negative, KISS, Danzig, Black Sabbath og Depeche Mode. Etter mange forandringer i besetningen og at flere i bandet hadde militærtjeneste i tiden 1991–1995, består bandet nå av de opprinnelige medlemmene pluss
keyboardist Janne Johannes «Burton» Puurtinen og trommeslager Mika Kristian «Gas» Korppinen.
Den første EP-en (666 Ways To Love) kom ut i 1996 i Skandinavia. Det første albumet kom ut i 1997 (Greatest Lovesongs Vol. 666). Det andre albumet (Razorblade Romance) kom ut 2000 og med dette albumet gjorde bandet det større, spesielt i Tyskland. Låta «Join Me» ble brukt i filmen The Thirteenth Floor. Det tredje albumet kom ut 27. august 2001. 14. april 2003 kom det fjerde albumet ut (Love Metal). Dette var det første albumet som Ville ikke var avbildet på coveret. Isteden var heartagrammet på coveret. I 2004 kom samleplata (And Love Said No: The Greatest Hits 1997-2004) ut. Det femte albumet (Dark Light) kom ut i 2005, og i 2007 var det klart for album nummer 6 (Venus Doom). Sjette studioalbum - Screamworks: Love in Theory and Practice - kom ut i 2010, hvor de i tillegg laget en helt akustisk versjon av albumet (kalt Baudelaire in Braille) som fulgte med noen CD-er. Syvende og siste studioalbum kom ut i 2013 (Tears on Tape).
Sjangeren til HIM er Love Metal som er en blanding av litt gotiske kjærlighetstekster og en litt saktere versjon av metal.

Heartagram

Heartagram er navnet på symbolet til HIM. Det er en krysning mellom et hjerte og et pentagram som symboliserer den perfekte kontrasten av balansen mellom liv og død eller kjærlighet og hat. Eller tilogmed kjærlighet og død sammen. Valo har sagt at «Heartagrammet står for HIM, for selve bandet og for Love Metal».
Mange fans av bandet har tatovert heartagrammet eller andre ting som forbindes med bandet (som det lille hjertet på Valos håndledd). Ville Valos nære venn, Bam Margera, bruker også heartagrammet som et varemerke, men da gjerne uten ringen rundt symbolet, slik HIM gjerne har. Ville har gått med på å dele det med han.
Orbis Latinus

Orbis Latinus av dr. Johann Georg Theodor Grässe, er en latin-tysk ordbok over stedsnavn.
Grässes geografiske ordbok gjengir de latinske navnene på nasjonalstater, landområder, byer, berømte plasser, distrikter, hav, innsjøer, fjell og elver fra alle deler av verden. Utgaven er således den mest omfattende «Index latinus nominum locorum» som er laget.
Lucanus tsukamotoi

Kjennetegn

En middelsstor (hannen ca. 50 millimeter), slank, rødbrun hjortebille. Mandiblene hos hannen er nokså slanke, lett krummede med 3-4 små tenner. De knebøyde antennene har vanligvis en fire-leddet vifte. Hodets side og bakhodet har markerte, høye kjøler hos store hanner. Beina er gulbrune.

Utbredelse

Arten er utbredt i Thailand og Laos.
Heinrich Müller (teolog)

Bakgrunn

Som barn var han legemlig svak, men kvikk i hodet. Som fjortenåring begynte han ved høyskolen i Rostock, og som 16-åring ble han innskrevet ved Universitetet i Greifswald. I 1650 begynte han ved Universitetet i Rostock og fikk i 1651 den akademiske graden magister.

Karriere

Han reiste så til Johann Botsack i Danzig, deretter til Coelestin Myslenta i Königsberg. Han besøkte også Leipzig, Wittenberg, Lübeck, Lüneburg, Braunschweig, Wolfenbüttel, Helmstedt og Halle (Saale) hvor han møtte tidens viktigste teologer.
i 1652 ble han utnevnt til erke-diakon ved Mariakirken i Rostock. Han ble professor i gresk ved Universitetet i Rostock i 1659, og teologiprofessor og prest ved Mariakirken i 1662, samt superintendent i 1671. Müller hørte til de kirkemenn som, selv om de stod på den lutherske ortodoksis grunn, reagerte kraftig på det kirkelige livets forfall og virket for et varmere fromhetsliv. Gjennom det var han med på å legge grunn for pietismen. Han fikk flere kall til andre universiteter og prestestillinger i større byer, men hans kjærlighet til Rostock gjorde at han ble værende.
Hans oppbyggelsesskrifter, hvorav flere er oversatt til dansk og svensk, hører med til de mest leste i den lutherske kirke. Spesielt kan nevnes Himmlischer liebeskuss (1659), de to prekensamlingene Apostolische og Evangelische schlusskette und kraftkern (1663 og 1672), Geistliche erquickstunden(1664) og Evangelischer herzensspiegel som ble utgitt etter hans død (1679). Også som salmedikter gjorde Müller seg bemerket.
Turnerina

Utseende

Middelsstore til nokså store (vingespenn 40-50 millimeter), brune smygere, vingene med et litt uregelmessig, gulaktig tverrbånd eller med gule flekker.
Undersiden er gråaktig.

Levevis

Artene lever i ørkenområder i Mellom-Amerika.
Larvene utvikler seg på agaver.

Utbredelse

Slekten er utbredt i de tørre områdene i Mexico.
Nordiska Civilekonomförbundet

Nordiska Civilekonomförbundet (NCF) er et forbund av organisasjonene for siviløkonomer i Norden. Siviløkonomorganisasjonene i Sverige, Danmark, Norge, Island og Finland deltar, noe som gir NCF over 100 000 medlemmer.
Forbundets formål er å fremme samarbeidet mellom medlemsorganisasjonene og deres medlemmers felles interesser, samt å jobbe for samarbeid mellom økonomer i Norden.
Hege Duckert

Karriere

Duckert har i hele sitt voksne liv arbeidet som journalist. Hun var i sin ungdom lidenskapelig opptatt av pop og rock og begynte like etter videregående å skrive for forskjellige musikkblader, blant annet som frilans fra London for magasinet Puls. Da hun høsten 1981 kom tilbake fra England, ble hun fast ansatt som popmedarbeider i Dagbladet. Hun har arbeidet innen mange felter av kultur- og featurejournalistikken og i 1994 ble hun Dagbladets første kvinnelige redaktør, en stilling hun hadde til 1997. I 1999 var hun ansvarlig for lanseringen av Dagbladet Magasinet, og i perioden 2002-2009 var hun avisas kulturredaktør. Duckert har også hatt oppdrag for NRK, Sunday Times og The European. I perioden 2005-08 hadde hun faste gjesteopptredener som kommentator på nyhetsrelatert stoff i NRKs Frokost-TV (sammen med Anders Giæver). 
I 2009 tok hun over jobben som kulturredaktør i NRK og får dermed ansvar for innholdsproduksjonen innenfor kultur, musikk og drama. Det betyr ansvar for deler av P2, NRK2, musikkredaksjonen, Kringkastingsorkestret, drama og Kultur. I forbindelse med jobbskiftet uttrykte hun at hun vil satse på mer på film i NRK. 
Hun sa i forbindelse med sin avgang i Dagbladet at: «Dagbladet har vært mer en livsstil enn en arbeidsplass. Jeg kan takke Dagbladet for alt».

Kongehuset

Høsten 2006 var Duckert gjenstand for stor medieoppmerksomhet, da hun ifølge VG var håndplukket for å være venn av kronprinsparet, og for å lage en ny vennegjeng for dem. Saken førte til en omfattende debatt om hvordan pressefolk bør opptre når de selv er aktører. Blant annet ble det pekt på at Dagbladet ikke dekket bryllupsfesten til Duckert og Hernes, på tross av at kronprinsparet var blant gjestene.

Personlige forhold

Duckert har siden 2006 vært gift med Stein Hernes.
Hun er søskenbarn av professor i psykologi Fanny Duckert.
Hun er oppvokst på Tåsen i Oslo og var (ifølge seg selv) «flasket opp på ballett og fransktimer».
Hermann av Kärnten

Biografi

Hermann av Kärnten ble født ca 1100 i Istria som på den tiden tilhørte grevskapet Karantania. Han ble kjent ved mange navn: Hermannus Dalmata, Hermannus Sclavus, Hermannus Secundus, Hermannus de Carinthia med flere.
Sin utdannelse påbegynte han i et benediktinerkloster i Istria. Deretter reiste han till Chartres og Paris og studerte naturkunnskap, filosofi og astronomi under ledelse av Thierry av Chartres. Sammen med sin studiekamerat Robert av Ketton foretok han en reise til Orienten (1135-1138) og studerte arabisk vitenskap i Konstantinopel og Damaskus. Da han kom tilbake til Europa, fortsatte han sine studier ved oversetterskolen i Toledo under ledelse av Peter Venerabilis.
Det latinske forbund

Opprettelsen av Det latinske forbund

Opprinnelig ble forbundet opprettet for beskyttelse mot fiender fra nærliggende områder (etruskerne, ledet av byen Alba Longa). Et ufullstendig fragment av en inskripsjon er nedskrevet av Kato den eldre, og forteller at forbundet på et tidspunkt inkludert Tusculum, Aricia, Lanuvium, Lavinium, Cora, Tibur, Pometia og Ardea.

Romersk ledelse av forbundet

I regjeringstiden til Tarquinius Superbus ble latinerne overtalt til å anerkjenne Romas lederskap. Avtalen med Roma ble fornyet, og det ble enighet om at latinernes tropper ville møte en gitt dag for å danne en forent militærstyrke med Roma. Dette ble utført, og Tarquin opprettet kombinerte enheter av romerske og latinske tropper.
Den tidlige romerske republikk inngikk en allianse med Det latinske forbund i 493 f.Kr. Ifølge romerske tradisjon fulgte denne avtalen, foedus Cassianum, en romerske seier over forbundet i slaget ved Regillus. Denne avtalen slo fast at både Roma og Det latinske forbund ville dele bytte fra militærerobringer (som senere ville bli en av årsakene bak Den latinske krig mellom 341-338 f.Kr.), og at alle militære felttog mellom de to skulle ledes av romerske generaler. Denne alliansen bidro til å drive tilbake angrep fra folk Aequi og Volsci - nomadiske stammer fra Apenninene - som ble hindret i å invadere Latium gjennom hærblanding. Det er fortsatt usikkert om latinerne hadde akseptert Roma som helhet inn i forbundet, eller hvis avtalen ble signert mellom Den romerske stat og Det latinske forbund.

Krig med Roma

Under Det romerske kongerike og i første halvdel av Den romerske republikk var det flere uenigheter mellom romerne og latinerne, noe som førte til en rekke kriger mellom Roma og individuelle latinske byer, og av og til mot forbundet i sin helhet.
Den økende makten til Roma førte til byens dominans over forbundet. Fornyelsen av den originale avtalen i 358 f.Kr. etablerte formelt romerske lederskap, og førte etterhvert til Latinerkrigen (343 f.Kr. - 338 f.Kr.) Etter romersk seier ble forbundet oppløst.
Etter 338 f.Kr., slutten på Det latinske forbund, omdøpte Roma byene til municipia, og etablerte coloniae i dem. Dette betydde at byene nå ble styrt av Roma (eller Den romerske republikk), og at folket som bodde der ble ansett som romerske kolonister.
Polardvergmåler

Utseende

En liten (vingespenn 17 – 21 mm), slank, ensfarget gråbrun måler. Den mangler helt slående kjennetegn og man må sannsynligvis undersøke kjønnsorganene for å bestemme arten sikkert. Den totale mangelen på vingetegninger kan i seg selv være et godt kjennetegn, men den ligner på slitte eksemplarer av andre arter. Vingene er mørk blygrå, av og til med brunskjær, med utydelige lyse tverrbånd som gir den et litt brokete utseende. Larven er mørkt rosabrun med mørkbrune tegninger på ryggen.

Levevis

Arten finnes på den subpolare tundraen. Larvene lever i blomster og frøkapsler av fjelltjæreblom (Viscaria alpina) og smeller (Silene spp.). De fleste kjente funnstedene er i sørvendte, grusete skråninger. Larvene utvikler seg svært raskt, ved 20° C tar utviklingen bare 7 – 9 døgn. De voksne målerne flyr om natten (midnattssol) tidlig på sommeren, gjerne så snart snøen har smeltet. I gråvær kan de også fly på dagtid. De besøker blomster av fjelltjæreblom, trolig ikke bare for å legge egg men også for å suge nektar ().

Utbredelse

Denne sannsynligvis ganske sjeldne arten ble beskrevet blant annet fra Alta i 1949. Det er bare kjent ganske få funn av den, fra de nordligste delene av Norge, Sverige, Finland,Russland (inkludert den asiatiske delen) og Mongolia. Det er også mulig at den forekommer i det nordlige Nord-Amerika. I Norge er den funnet på to lokaliteter i Alta kommune og én i Tana kommune i Finnmark. Den er listet som sårbar (VU) i den norske rødlisten.
Langebro

Langebro er en klaffebro i København som forbinder Sjælland og Amager.
Den nåværende broen ble ferdigstilt i 1954 og er tegnet av Kaj Gottlob, men det har vært en bro på dette stedet siden 1686 da Christian V fikk anlagt en trebro. Den gikk ikke til Amager, men til Langebrogade på Christianshavn.
Senere har broen blitt bygget om noen ganger, blant annet i 1903 da man bygget en svingbro, som bl.a. ble benyttet til sporvogner og jernbane. Samtidig ble østenden flyttet til Amager Boulevard på Amager. Med den tiltakende bilismen var man nødt til å bygge en ny bro i 1930. Den var midlertidig, men det varte 25 år før en ny bro sto klar.
Broen har en frihøyde på 7 m og seilvidde på 35 m.
Langebro ble fredet i 2007.
Litt nord for Langebro ligger sykkel- og gangbroen Lille Langebro.
Blodplasma

Blodplasma er den delen av blodet som er igjen etter at man har fjernet blodceller ved sentrifugering.
Plasma er en strågul væske som består av 92% vann. I blodplasma fraktes organiske og uorganiske substanser som er vannløselige, deriblant ulike næringsstoffer, avfallsstoffer, ioner og hormoner. 7% av plasma er plasmaproteiner, for eksempel antistoffer, koagulasjonsfaktorer og albumin. Enkelte fettløselige stoffer fraktes også i plasma, da bundet til plasmaproteiner som albumin.
Fullblod er en betegnelse som presiserer at man mener blod med alt innholdet jevnt blandet, slik det er når blodet er inne i kroppen. (Altså til forskjell fra blodplasma, blodserum og blod som har stått lenge nok i et prøveglass til at det har begynt å skille seg, med bunnfall, eller forandres på andre måter).
Blodserum er blodplasma uten fibrinogen og andre koagulerende stoffer. (Altså: fullblod minus røde og hvite blodceller og minus andre koagulerende stoffer).
Faktorisering

Algebraiske uttrykk

Faktorisering blir brukt mye for å dele opp algebraiske uttrykk:

Faktorisering av andregradsuttrykk

Man får da to løsninger,  og . Faktoriseringen er da: 
Dersom , så blir faktoriseringen:  eller .
Odontotrypes

Utseende

Middelsstore (gjerne 15-20 millimeter), svarte tordivler uten horn på hode og pronotum. Oversiden er gjern grovt punktert og litt knudrete.

Utbredelse

Slekten er utbredt i fjellområdet i Asia i overgangen mellom de palearktiske og orientalske økosonene. Særlig mange arter lever i og rundt Himalaya.
Bysentrum

Bysentrum sentrum eller city er et område i en by eller et tettsted med detaljhandel, varehus, gallerier, restauranter, kulturinstitusjoner, offentlig service og andre serviceinstitusjoner. Et bysentrum kan også inneholde kontorer og leiligheter. De sentrale deler av en større by preges likevel først og fremst av intensiv forretningsdrift og kontorarbeidsplasser, heller enn boliger. 
Vanligvis har bysentrum et godt utbygd kollektivtransportsystem. 
I mange engelskspråklige land kalles storbyenes sentrum for Central Business District, forkortet til CBD.
Acadia gasskraftverk

Acadia gasskraftverk er et gasskraftverk sør for Eunice i Acadia Parish i delstaten Louisiana i det sørlige USA. Det har en installert produksjonskapasitet på 1210 MW, fordelt på to like store blokker/turbiner. Dette er delstatens nest største termiske kraftverk målt etter installert effekt. Operatør er Cleco, som eies av Exelon Corp.
Anlegget ble bygget ut i årene 2000–2002. Brenselkilden er naturgass.
Göran Lagervalls musikkstipend

Göran Lagervalls musikkstipend (Svensk: Göran Lagervalls Musikstipendium) utdeles årlig av Göran Lagervalls stiftelse til lærere ved en av landets musikkhøyskoler for betydingsfullt pedagogisk arbeid. Styret for Kungliga Musikaliska Akademien fatter beslutninger om prisen.
Roses of Picardy

«Roses of Picardy» er en britisk krigstidsballade med melodi av Haydn Wood og tekst av Frederick Weatherly. Waetherly skrev den da han var arméoffiser i 1916. «Roses of Picardy» var én av de mest populære sangene fra den første verdenskrig.
Stykket ble raskt populært og fortsatte å være det i mange år etter sin opprinnelige utgivelse. Britiske soldater hadde sunget den da de ble innrullert til krigstjeneste ved Fronten i Frankrike og Flandern.
Weatherly skrev angivelig teksten etter at han hadde begynt å nære hengivenhet for en fransk enke, mens han fikk beskyttelse i hennes hjem.
Blant de første kommersielle innspillingene var de med Ernest Pike fra 1917 og John McCormack fra 1919. Så sent som i 1967 hadde Vince Hill en Top 20-hit med sangen, som fremdeles ble fremført i første tiår av 2000-tallet.
Peter van Pels

Liv

Han var den eneste sønnen til Hermann van Pels og Auguste van Pels. De gjemte seg sammen med familien Frank og tannlegen Fritz Pfeffer i Prinsengracht 263 i ca. to år.
Han skapte et vennskapelig forhold med Franks yngste datter, Anne Frank. Anne beskriver Peter som en snill og sjenert gutt. Hun blir forelsket i ham og prøver å skape et forhold med Peter. Man antar at Annes første kyss var med Peter van Pels.

Arrestasjon, konsentrasjonsleirer og død

Peter van Pels ble sammen med de andre jødene som gjemte seg i Prinsengracht arrestert 4. august 1944. De ble først plassert i Westerbork før de ble sendt videre til Auschwitz-Birkenau.
Peter var i Auschwitz helt til marsjene begynte. Han overlevde marsjen fra Auschwitz og kom til Mauthausen-Gusen konsentrasjonsleir utenfor byen Linz i det nåværende Østerrike, 25. januar 1945. Her døde han 5. mai 1945 bare 18 år gammel. Dette skjedde bare tre dager før frigjørelsen.
Six Days Seven Nights

Handling

Frank (David Schwimmer) tar med seg journalist-kjæresten Robin (Anne Heche) på en drømmeferie til den lille øya Makatea i Stillehavet. Alt ligger an til en romantisk uke helt til hun får en telefon fra sjefen der hun må ordne et fotooppdrag på Tahiti på kort varsel. Hun får den garvede Quinn Harris (Harrison Ford) til å fly henne til Tahiti, men på veien kommer de inn i et uvær, og blir tvunget til å nødlande på en ubebodd øy. Der får de strabasiøs tilværelse med å holde seg i live med mat og vann. Etterhvert finner de ut at det er mennesker i nærheten av øya, men disse viser seg å være moderne pirater og de må derfor søke inn i jungelen for å unnslippe. Til tross for at de er meget forskjellig begynner det å utvikle seg en romanse mellom de to.
Elprice

Elprice AS var et norsk selskap med forretningskontor i Fyllingsdalen. Holta Invest kjøpte i november 2008 98% av aksjene i selskapet fra Aston Holding AS som er eid av Erlend Bruvik. Holta Invest eier fra før Deal.no. Aston Holding har vært holdingselskap for en kjede av forhandlere av forbrukerelektronikk og elektriske husholdningsapparater. I 2005 ble markedsandelen stipulert til 4%. Selskapet har hatt stor vekst de siste årene og forventes i 2008 å omsette for nærmere 1 milliard kroner (ex mva). Totalmarkedet ble i 2006 stipulert til 28 milliarder kroner.
Selskapet har 25 utsalg i Norge, i hovedsak lokalisert i Hordaland, Rogaland og i Oslofjord-området, samt nettbutikken elprice.no. Utsalgene skiller seg ut ved at de hovedsak ikke stiller ut varene i butikken, men at varene som finnes på lager presenteres på egne produktark. På den måten kan Elprice ha et stort vareutvalg uten å ha store butikker. De hadde i 2008 200 ansatte og 760 millioner kroner i omsetning, hvorav 140 på internett.
Elprice har flere ganger vært klaget inn for forbrukerombudet. Elprice har vært beskyldt for villedende markedsføring og utsendelse av produkter som ikke samsvarer med oppgitte data.
I 2011, gikk et av eierselskapene til Elprice konkurs. Det var samtidig bare 4 utsalg igjen, av de 25 totale utsalgssteder.

Historie

I 1997 solgte familien Bruvik butikkjeden Bonus Elektro som var grunnlagt av og kontrollert av Johs Bruvik, til Expert ASA. Erlend Bruvik avtalte karantene i fra bransjen i 3 år med kjøperne. Da karantenen gikk ut i 2000 startet han nytt selskap i samme bransje. I de første årene utviklet selskapet seg rolig. Erlend Bruvik var mest opptatt med det internettbaserte verdipapirforetaket Stocknet. I 2004 ble Stocknet solgt til konkurrenten Nordnet og Erlend Bruvik tok umiddelbart en aktiv rolle i å utvikle selskapet.
Norges Juristforbund

Organisasjon

Norges Juristforbund har landsmøtet som øverste organ, hvor alle forbundets medlemmer har møterett. Tale-, forslags- og stemmerett tildeles et representativt utvalg blant medlemmer fra forbundets seksjoner.

Seksjoner og foreninger

Medlemmene i Norges Juristforbund er organisert i fem seksjoner, hvor hver seksjonsleder er representert i forbundets hovedstyre.

Juristforbundet — Stat

Medlemsseksjon for jurister ansatt i offentlig sektor.

Juristforbundet — Privat

Medlemsseksjon for jurister ansatt i privat sektor. Seksjonen omfatter individuelt innmeldte medlemmer i Juristforbundet tilknyttet privat sektor, herunder advokater ansatt i privat virksomhet, advokatfullmektiger og advokater/rettshjelpere som har individuelt medlemskap i Juristforbundet.

Juristforbundet — Kommune

Norges Juristforbunds seksjon for jurister ansatt i kommuner, fylkeskommuner, interkommunale virksomheter og kommunale foretak. Seksjonen dekker de kommunale tariffområdene KS, KS Bedrift og Oslo kommune.

Dommerforeningen

Den norske Dommerforening er en medlemsseksjon i Norges Juristforbund og organiserer embetsdommere i de alminnelige domstoler, i alle instanser. Foreningens formål er å verne rettsstaten og samle dommere til felles arbeid for deres interesser og oppgaver og for reformer innen rettslivet.

Juristforbundet — Student

Organisasjonen for alle jusstudenter på tvers av de ulike studiestedene i Norge. Organisasjonen ivaretar jusstudentenes interesser på et nasjonalt nivå, samtidig som organisasjonen skal synliggjøre betydningen av juridisk kompetanse og utdanning i samfunnet. Studentseksjonen har lokallag ved de juridiske fakulteter ved Universitetet i Bergen, Universitetet i Stavanger og Universitetet i Oslo.

Rettssikkerhetsprisen

Norges Juristforbund deler hvert år ut Rettssikkerhetsprisen til én eller flere personer, en institusjon eller en organisasjon. Vinneren må i løpet av foregående år eller over lenger tid har utmerket seg i sitt arbeid eller virke ved å styrke rettssikkerhet og likhet for loven innenfor sitt virkeområde. 
I 2017 ble prisen tildelt jurist og førsteamanuensis Jan Erik Helgesen for sitt arbeid for styrking av internasjonale menneskerettigheter og rettssikkerhet, bla. annet gjennom sitt arbeid som norsk representant i Veneziakommisjonen.
Rakkestuten

Rakkestuten var en orgelbøye som lå på/ved Rakkebåene utenfor kysten av Vestfold. Rakkebåene består av er et vidt flak av 1–5 m dype grunner og båer som ligger vest for munningen i Larvikfjorden, litt sør for Stavern. Dette er et beryktet farvann med mange forlis gjennom årene. Navnet «stut» ble ofte hengende ved orgelbøyer, som gjerne laget lyder som kunne minne om brunstbrøl fra en okse.